Document ID: 32013R1069

KOMISSION ASETUS (EU) N:o 1069/2013,
annettu 30 päivänä lokakuuta 2013,
Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse natriumfosfaattien (E 339) käytöstä makkaroiden luonnonkuorissa
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan ja 30 artiklan 5 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Mainittua luetteloa voidaan muuttaa elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti komission aloitteesta tai hakemuksesta.
(3)
Hakemus natriumfosfaattien (E 339) käytön hyväksymiseksi happamuudensäätöaineena makkaroiden luonnonkuorissa on esitetty 26 päivänä elokuuta 2010 ja toimitettu jäsenvaltioiden saataville.
(4)
Natriumfosfaatit (E 339) sisältyvät unionin elintarvikelisäaineluetteloon, ja niiden käyttö sallitaan tietyissä elintarvikkeissa, joihin makkaroiden luonnonkuoret eivät kuulu.
(5)
Halkeaminen täyttämisen yhteydessä ja kuorien huonontunut liukumiskyky (lisääntynyt tahmeus) makkarasuppilon päälle asetettaessa ovat luonnonkuorien merkittäviä tehokkuutta alentavia mekaanisia ominaisuuksia, jotka aiheuttavat ongelmia makkarateollisuudessa.
(6)
Happamuudensäätöaineena käytettynä natriumfosfaattien (E 339) on todistettu soveltuvan luonnonkuorien liukumisominaisuuksien parantamiseen makkaroiden täyttöprosessin helpottamiseksi ja kuorien enimmäisvoiman ja murtolujuuden vähentämiseksi.
(7)
Elintarvikealan tiedekomitean määrittelemä siedettävän päiväsaannin enimmäismäärä fosfaatteja (3) on 70 mg painokiloa kohti. Hakijan ehdottama enimmäismäärä olisi 12 600 mg kuorikiloa kohti, minkä seurauksena kuorista lopulliseen makkaraan siirtyvä pitoisuus fosfaatteja olisi enintään 250 mg/kg. Käsitellyistä luonnonkuorista aiheutuva fosfaattien osuus olisi korkeimmillaan 2,1 prosenttia siedettävän päiväsaannin enimmäismäärästä. Näin ollen on asianmukaista sallia natriumfosfaattien käyttö happamuudensäätöaineena makkarankuorten mekaanisten ominaisuuksien parantamiseksi.
(8)
Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska natriumfosfaattien (E 339) hyväksyminen käytettäväksi makkaroiden luonnonkuorien mekaanisten ominaisuuksien parantamiseksi on sellainen kyseisen luettelon päivitys, jolla ei edellä mainituista syistä todennäköisesti ole vaikutusta ihmisten terveyteen, ei Euroopan elintarviketurvallisuusviranomaiselta ole tarpeen pyytää lausuntoa.
(9)
Sen vuoksi asetuksen (EY) N:o 1333/2008 liitettä II olisi muutettava.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite II tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä lokakuuta 2013.

Labels: 0
3
17
14